গ্রামীণ সাংবাদিকতা এবং দরিদ্র কৃষক ও সাধারণ মানুষের সুখ-দুঃখের একমাত্র অবলম্বন কাঙাল হরিনাথের স্মৃতি বর্তমানে হারিয়ে যেতে বসেছে। দুই বংশধরের মধ্যে জমি নিয়ে বিরোধের কারণে কাঙাল কুটিরের উন্নয়ন কাজও ঝুলে আছে। অথচ কাঙাল হরিনাথ মজুমদার ছিলেন একজন জীবন সংগ্রামী সাধক ও আলোকোজ্জ্বল মানুষ। এ প্রসঙ্গে কাঙাল হরনাথ স্মৃতি পরিষদের সহসভাপতি মীর আমজাদ আলী বলেন, দুই বংশধর অশোক মজুমদার এবং রামকান্ত মজুমদারের মধ্যে জমি নিয়ে বিরোধের কারণে তার জন্ম বা মৃত্যুবার্ষিকী পালনে কেউ উৎসাহিত হয় না। কারণ কোনো অনুষ্ঠান করতে গেলেই অশোক মজুমদাররা তার বিরোধিতা শুরু করে। তারা এখনো কাঙাল হরিনাথকে নিজেদের সম্পদ মনে করে। অথচ তিনি এখন যেমন জাতীয় সম্পদ, তেমনি তার সম্পত্তিও সরকারের।